"Kellha tintwera aktar kompassjoni mal-anzjan li weħel il-multa" Prof. Charles Scerri dwar il-każ ta' anzjan bid-dimensja li weħel multa talli kellu l-maskra mniżżla taħt imnieħru Minn Claudio Coleiro Raġel anzjan li għandu l-kundizzjoni tad-dimensja weħel multa wara li nqabad bil-maskra mniżżla taħt imnieħru. Dan il-każ ġara ftit jiem ilu waqt li l-anzjan kien bilqiegħda fuq bank fil-pjazza tal-Isla. Kienet bint l-anzjan li fuq il-midja soċjali tellgħet ritratt taċ-ċitazzjoni li weħel missierha fejn saħqet li huwa ngħata ċitazzjoni tali kellu "l-maskra mnizżla ftit taħt imnieħru." Hija qalet li għalkemm l-uffiċjal tal-Pulizija kien infurmat min-nies tal-madwar li r-raġel li kien qed jagħti ċ-ċitazzjoni kellu l-kundizzjoni tad-dimensja, xorta waħda tahielu. Dan wassal għal baraxx ta' kummenti dwar jekk kellux jingħata ċitazzjoni jew inkella kellhiex tintwera aktar kompassjoni lejh minħabba l-kundizzjoni tiegħu. L-Orizzont tkellem mal-Prof. Charles Scerri, riċerkatur fil-qasam tad-dimensja, fejn qalilna li f'ċirkostanzi bħal dawn kellha tintwera kompassjoni. Dan għaliex fi kliemu l-aġir tal-persuna ma jkunx ġej mill-volontà konxja tiegħu imma bħala riżultat tal-kundizzjoni tad-dimensja. "Kif bosta jafu, id-dimensja hija kundizzjoni li taffettwa b'mod negattiv ċentri fil-moħħ li bħal funzjoni jikkontrollaw kif persuna taġixxi. Għax dawn iċ-ċentri jieqfu jiffunzjonaw normali, il-persuna ma jkollhiex is-setgħa fuq ċertu azzjonijiet li tieħu jew il-għaliex ħadithom," qal Prof. Scerri. Huwa żied jisħaq li persuni li għandhom din il-kundizzjoni mhux faċli li jifmu l-istruzzjonijiet li jingħataw, b'bosta minnhom isibuha diffiċli jagħmlu konnessjoni mal-ilbies protettiv, bħall-maskla, u s-sitwazzjoni li ninsabu fiha minħabba l-imxija. "Jien ukoll qrajt il-kummenti fuq il-midja socjali u nistqarr li kont iddispjaċut kif sitwazzjoni delikata bħal din ġiet trattata. Għandha persuna bid-dimensja titħalla waħedha? Ir-risposta mhux faċli għax kull każ ta' dimensja huwa differenti. Jiddependi ħafna mill-istadju tal-kundizzjoni kif ukoll il-bdil fil-komportament li l-persuna tesperjenza," tenna l-Prof. "Mhux kull individwu bid-dimensja jintilef meta joħroġ waħdu u għalhekk ma nkunux korretti jekk niġġeneralizzaw. Barra minn hekk, l-awtonomija u l-indipendenza tal-persuna ghandhom jiġu protetti fuq kull livell, indipendentement mill-kundizzjoni li għandha." Għalhekk, huwa temm jgħid li huwa tal-fehma li aktar mill-kumpassjoni għandu jkun hemm iżjed għarfien mill-uffiċjali pubbliċi kif ukoll fil-pubbliku inġenerali biex nifhmu aktar xi jfisser li tgħix bid-dimensja u permezz tal-aġir korrett tagħna niżguraw li individwi bħal dawn jibqgħu jħossuhom parti integrali fis-soċjetà tagħna.